It-teknoloġija, id-data u s-servizzi spazjali saru indispensabbli fil-ħajja ta' kuljum taċ-ċittadini Ewropej u jaqdu rwol essenzjali biex jitħarsu ħafna interessi strateġiċi. L-industrija spazjali Ewropea hija waħda mill-iktar kompetittivi fid-dinja. Hija timpjega aktar minn 231 000 professjonist u tiġġenera valur miżjud li hu stmat li hu ta' bejn EUR 53 biljun u EUR 62 biljun. Terz mis-satelliti kollha tad-dinja jiġu mmanifatturati fl-Ewropa. Skont l-organizzazzjoni Eurospace, fl-2016, il-bejgħ mill-industrija tal-manifattura spazjali kien jammonta għal EUR 8.2 biljun. Is-settur tal-manifattura spazjali fl-Ewropa jimpjega 41 333 ruħ. Investimenti kbar min-naħa tal-UE ppermettew li jsir progress li l-ebda Stat Membru ma seta' jiksbu waħdu. Il-programmi Galileo u Copernicus saru punti ta' referenza globali fl-oqsma tal-pożizzjonament tas-satelliti u tal-osservazzjoni tad-dinja. Hekk kif bħalissa għandha 29 satellita fl-orbita u iktar minn 30 ippjanati fl-10 sal-15-il sena li ġejjin, l-UE hija wkoll l-ikbar klijent istituzzjonali għas-servizzi tal-illanċjar fl-Ewropa. Il-mudelli industrijali tradizzjonali qed jgħaddu minn rivoluzzjoni minħabba li qed ifeġġu atturi ġodda u minħabba li qed jiżviluppaw teknoloġiji ġodda, u l-attivitajiet spazjali tal-UE għad għandhom potenzjal li għadu mhux mimsus li jgħinu biex jintlaħqu l-ħtiġijiet tagħna marbutin mal-politika u mas-sigurtà li qed jinbidlu. Liema attivitajiet ikopri l-Programm Spazjali l-ġdid tal-UE? Il-Programm Spazjali li l-Kummissjoni qed tipproponi għall-2021 sal-2027 għandu l-għan li jiżgura li l-UE tibqa' mexxejja dinjija fil-qasam tal-ispazju. Dan se jiżgura li jitkompla l-investiment fl-attivitajiet spazjali tal-UE, se jinkuraġġixxi l-progress xjentifiku u tekniku u se jappoġġa l-kapaċità tal-industrija spazjali Ewropea, u b'mod partikolari tal-intrapriżi ż-żgħar u ta' daqs medju, tan-negozji l-ġodda u tan-negozji innovattivi, li jkunu kompetittivi u innovattivi. Huwa se jisfrutta wkoll il-possibbiltajiet dejjem ikbar li joffri l-ispazju għas-sigurtà taċ-ċittadini Ewropej, fosthom billi juża s-sinerġiji li jeżistu bejn is-settur ċivili u dak tad-difiża biex jieħu l-benefiċċji minnhom. Huwa se jgħaqqad l-attivitajiet kollha tal-UE marbutin mal-ispazju f'Regolament wieħed, jiġifieri: is-sistemi tan-navigazzjoni bis-satellita, li se jkollhom baġit ta' EUR 9.7 biljun: il-programm Galileo, is-sistema globali ta' navigazzjoni bis-satellita tal-Ewropa, jipprovdi informazzjoni preċiża u affidabbli dwar il-pożizzjonament u dwar it-teħid tal-ħinijiet għall-karozzi konnessi u għal dawk awtonomi, għall-ferroviji, għall-avjazzjoni u għal setturi oħrajn. Is-servizzi li jipprovdi l-programm Galileo se jitjiebu bil-mod il-mod, hekk kif jibdew jintużaw iktar satelliti u jibdew ikunu disponibbli servizzi oħrajn (bħal, pereżempju, is-servizz ta' preċiżjoni għolja); is-Sistema Ewropea ta' Navigazzjoni b'Kopertura Ġeostazzjonarja (EGNOS) tipprovdi servizzi ta' navigazzjoni marbutin mas-sikurezza tal-ħajja lill-utenti li jkunu jinsabu fl-ajru, fuq il-baħar u fuq l-art fil-parti l-kbira tal-Ewropa. Is-sikurezza tal-ħajja tfisser li l-informazzjoni dwar il-pożizzjonament tant tkun preċiża li, pereżempju, inġenju tal-ajru jkun jista' jagħmel inżul sikur biha. Is-servizzi kollha li s-sistema EGNOS tipprovdi diġà qed jaħdmu għalkollox u l-għadd ta' utenti li jużaw din is-sistema qed jikber (diġà hemm 350 ajruport li jużawha). Is-sistema trid manutenzjoni kontinwa u se tittejjeb ukoll biex tipprovdi servizzi ta' kwalità aħjar; l-osservazzjoni tad-dinja, li se jkollha baġit ta' EUR 5.8 biljun: il-programm Copernicus, li huwa fornitur ewlieni globali tad-data ta' osservazzjoni tad-dinja, diġà qed jgħin biex jiġu salvati n-nies fuq il-baħar u biex inwieġbu aħjar għad-diżastri naturali bħat-terremoti, l-uragani, in-nirien fil-foresti u l-għargħar, u jippermetti lill-bdiewa jimmaniġġjaw aħjar l-uċuħ tar-raba' tagħhom. Il-programm Copernicus ikopri sitt oqsma tematiċi, li huma l-monitoraġġ tal-art, il-monitoraġġ tal-baħar, il-monitoraġġ tal-atmosfera, it-tibdil fil-klima, ir-rispons għall-ġestjoni tal-emerġenzi u s-sigurtà. Bejn l-2021 u l-2027 il-programm Copernicus se jżid is-servizzi eżistenti biex iwieġeb għall-ħtiġijiet li qed ifeġġu, billi jżid kapaċitajiet ġodda ta' osservazzjoni b'rabta mal-monitoraġġ tas-CO2 u ta' gassijiet oħrajn b'effett ta' serra, il-monitoraġġ tal-użu tal-art biex jappoġġa lill-agrikoltura u l-osservazzjoni tar-reġjuni Polari, kif ukoll biex iwieġeb għall-ħtiġijiet fil-qasam tas-sigurtà biex jappoġġa s-sorveljanza marittima u s-sorveljanza tal-fruntieri, il-ġlieda kontra t-traffikar illegali u l-ħtiġijiet għal azzjonijiet esterni tal-UE; il-komponenti l-ġodda tas-sigurtà, li se jkollhom baġit ta' EUR 500 miljun: l-inizjattiva l-ġdida għall-komunikazzjoni governattiva bis-satellita (GOVSATCOM) se tipprovdi lill-Istati Membri u lill-atturi tas-sigurtà tal-UE aċċess garantit għall-komunikazzjoni sigura bis-satellita; l-inizjattiva għall-Għarfien tas-Sitwazzjoni fl-Ispazju (SSA) se tappoġġa s-sostenibbiltà u s-sigurtà fit-tul tal-attivitajiet spazjali billi tiżgura li dawn jitħarsu mill-perikli spazjali. Il-proġett pilota dwar is-sorveljanza tal-ispazju u l-insegwiment tal-oġġetti se jiġi żviluppat iktar sabiex jitjiebu l-prestazzjoni u l-awtonomija tiegħu b'rabta mal-evitar tal-kolliżjonijiet fl-ispazju u mad-dħul mill-ġdid mhux ikkontrollat tal-oġġetti fl-atmosfera tad-dinja. Azzjonijiet kumplimentari se jindirizzaw perikli spazjali oħrajn li jheddu l-infrastrutturi kritiċi (it-temp fl-ispazju, il-kometi u l-asterojdijiet). Meta se nibdew naraw ir-riżultati tal-politika spazjali tal-UE fil-prattika? Dawn ir-riżultati diġà qegħdin narawhom. Il-politika Ewropea dwar l-ispazju diġà qed tipprovdi appoġġ prattiku, pereżempju, fl-affarijiet li ġejjin: fit-tweġibiet għad-diżastri naturali: fl-2017, il-mapep tal-programm Copernicus li kienu juru l-firxa u l-ammont ta' ħsara għenu lit-timijiet ta' salvataġġ jittrattaw, fost l-oħrajn, in-nirien fil-foresti (fl-Italja, fi Spanja, fil-Greċja u fil-Portugall), it-terremoti (fil-Messiku), l-uragani (fil-pajjiżi li ntlaqtu mill-uragani “Harvey”, “Irma” u “Maria”) u l-għargħar (fl-Irlanda u fil-Ġermanja); fis-salvataġġ tan-nies fuq il-baħar: il-programm Copernicus jappoġġa l-missjonijiet tal-Aġenzija Ewropea għall-Gwardja tal-Fruntiera u tal-Kosta fil-Mediterran, u jgħin biex jiġu nnutati l-bastimenti li ma jkunux sikuri u biex jiġu salvati n-nies. Is-sistema tal-programm Galileo tista' tintuża fuq il-bastimenti kollha tal-merkanzija mad-dinja kollha, u dan iżid il-preċiżjoni u r-reżiljenza tal-pożizzjonament u b'hekk jagħmel it-tbaħħir iktar sikur; fil-ħidmiet ta' tiftix u ta' salvataġġ: servizz ġdid tal-programm Galileo jnaqqas il-ħin li jittieħed biex tinstab persuna li jkollha fuqha apparat li juri li tinsab f'diffikultà għal inqas minn 10 minuti f'diversi postijiet, inkluż fuq il-baħar, fil-muntanji u fid-deżert, kif ukoll fiż-żoni urbani; fil-monitoraġġ tat-tixrid taż-żejt: l-Aġenzija Ewropea għas-Sigurtà Marittima (l-EMSA) tuża d-data tal-programm Copernicus għall-monitoraġġ tal-bastimenti u tat-tixrid taż-żejt; fl-inżul tal-ajruplani: dal-ħin 350 ajruport, li jinsabu kważi fil-pajjiżi kollha tal-UE, jużaw is-sistema EGNOS, u dan jagħmel l-inżul f'kundizzjonijiet ħżiena tat-temp iktar sigur u b'hekk jevita d-dewmien u r-riprogrammar tar-rotot; fis-sikurezza fit-toroq: minn April tal-2018, is-sistema tal-programm Galileo qed tiġi integrata f'kull mudell ġdid tal-karozzi li qed jinbiegħ fl-Ewropa, u dan jappoġġa s-sistema eCall ta' rispons għall-emerġenzi. Mill-2019, din se tkun integrata fit-takografi diġitali tat-trakkijiet sabiex ikun żgurat li jitħarsu r-regoli dwar il-ħinijiet tas-sewqan u titjieb is-sikurezza fit-toroq; fl-agrikoltura: 80 % tal-bdiewa li jużaw in-navigazzjoni bis-satellita għall-biedja ta' preċiżjoni huma utenti tas-sistema EGNOS. Barra minn hekk, id-data ta' Copernicus tintuża għall-monitoraġġ tal-uċuħ tar-raba' u għall-previżjonijiet tar-rendiment; fil-protezzjoni tas-satelliti: f'Mejju tal-2018, 111-il satellita kienu rreġistrati fis-servizzi għall-evitar tal-kolliżjonijiet fil-qafas tas-sorveljanza u l-insegwiment fl-ispazju (l-SST). Il-programm Galileo diġà qed jitħaddem bis-sħiħ? Is-sistema ta' navigazzjoni tal-programm Galileo diġà qed titħaddem u tipprovdi informazzjoni preċiża ħafna u affidabbli dwar il-pożizzjonament u dwar it-teħid tal-ħinijiet. Issa hemm 22 satellita fl-orbita u l-infrastruttura ta' fuq l-art qed titħaddem u, wara li sar ħafna ttestjar, is-“servizzi inizjali” tal-programm Galileo saru disponibbli f'Diċembru tal-2016. Kwalunkwe persuna li jkollha apparat li jkun kompatibbli mas-sistema tal-programm Galileo tista' tuża s-sinjali ta' dik is-sistema għall-pożizzjonament, għan-navigazzjoni u għat-teħid tal-ħinijiet. Is-servizzi inizjali tal-programm Galileo jissejsu fuq sinjali preċiżi ħafna, iżda għall-bidu dawn is-sinjali mhux se jkunu disponibbli l-ħin kollu. Huwa għalhekk li, matul il-fażi inizjali, l-ewwel sinjali tas-sistema tal-programm Galileo se jintużaw flimkien ma' sistemi oħrajn tan-navigazzjoni bis-satellita, bħall-GPS. Fis-snin li ġejjin, se jiġu llanċjati satelliti ġodda biex titkabbar il-kostellazzjoni, u bil-mod il-mod dan se jtejjeb id-disponibbiltà tas-sistema tal-programm Galileo mad-dinja kollha. L-illanċjar li jmiss ta' erba' satelliti huwa ppjanat li jsir fil-25 ta' Lulju mill-port spazjali Ewropew ta' Kourou, fil-Guyana Franċiża. Sal-2020 mistenni jkun hemm kapaċità operattiva sħiħa b'kostellazzjoni kompluta. Il-preċiżjoni u d-disponibbiltà eżatti tas-servizzi tal-programm Galileo ġew ippubblikati fuq is-sit web taċ-Ċentru Ewropew tas-Servizzi tal-GNSS. X'inhu s-servizz pubbliku rregolat tal-programm Galileo? Il-programm Galileo joffri servizzi differenti u wieħed minnhom huwa servizz kriptat imsejjaħ is-servizz pubbliku rregolat (il-PRS), li huwa maħsub biex jintuża għal applikazzjonijiet sensittivi marbutin mas-sigurtà, fosthom għall-ħidmiet militari. Dan għandu l-għan li jiżgura li l-parteċipanti tiegħu jkollhom servizz kontinwu, anke fl-iktar ambjent diffiċli. Permezz tas-servizz pubbliku rregolat, il-programm Galileo se jappoġġa wkoll lill-awtoritajiet pubbliċi bħas-servizzi tal-protezzjoni ċivili, is-servizzi tal-għajnuna umanitarja, l-uffiċjali tad-dwana u l-pulizija, kif ukoll lill-militar jekk l-Istati Membri jkunu jixtiequ dan. Dan se joffri servizz lill-utenti tal-gvern li jkun partikolarment b'saħħtu u kriptat għalkollox f'sitwazzjonijiet ta' kriżi jew ta' emerġenza nazzjonali, bħal fil-każ ta' attakki terroristiċi. F'Diċembru tal-2016 tnedew is-servizzi inizjali tal-PRS. It-tnedija tas-satelliti tal-programm Galileo u tal-istazzjonijiet terrestri li għaddejja bħalissa qed ittejjeb il-prestazzjoni ta' dawn is-servizzi. Il-programm Copernicus qed jitħaddem bis-sħiħ? Is-servizzi kollha tal-programm Copernicus diġà qed jitħaddmu u jużaw id-data minn seba' satelliti Sentinels ta' Copernicus, kif ukoll għadd ta' missjonijiet ta' kontribuzzjoni minn operaturi oħrajn tas-settur pubbliku u privat. Dan il-programm diġà huwa t-tielet l-ikbar fornitur dinji tad-data ta' osservazzjoni tad-dinja. Eluf ta' utenti mis-settur pubbliku, il-komunità xjentifika u tar-riċerka, l-SMEs u n-negozji l-ġodda qed jużaw id-data tal-programm Copernicus, li hija data miftuħa, sħiħa u disponibbli mingħajr ħlas, biex joħolqu prodotti u servizzi bbażati fuq is-satelliti. Dawn in-negozji qed joħolqu impjiegi għal nies bi kwalifiki għoljin fl-Ewropa. Is-seba' satellita ġiet illanċjata b'suċċess fil-25 ta' April 2018. Sal-2021, se jiġu llanċjati iktar satelliti. L-UE għalfejn jeħtieġ li tinvesti fl-SSA u fil-GOVSATCOM? Il-komponenti tal-SSA u tal-GOVSATCOM tal-Programm Spazjali huma importanti biex l-attivitajiet spazjali tal-UE jkunu sostenibbli u biex dawn ikunu siguri. It-tifrik spazjali li jdur madwar id-dinja jhedded is-satelliti u l-kontinwità tal-missjonijiet tagħhom. Huwa stmat li hemm madwar 780 000 oġġett ta' dan it-tip ta' iktar minn ċentimetru. L-inizjattiva ta' “sorveljanza u insegwiment fl-ispazju” meħuda fil-kuntest tal-SSA timmonitorja l-oġġetti fl-ispazju permezz ta' sensuri (teleskopji, radars u lasers) sabiex tinnota r-riskju ta' kolliżjoni jew ta' dħul mill-ġdid fl-atmosfera tad-dinja. L-operaturi tas-satelliti u l-awtoritajiet tal-protezzjoni ċivili jiġu infurmati kif xieraq sabiex jipproteġu s-satelliti. Perikli spazjali oħrajn, bħall-avvenimenti estremi tat-temp fl-ispazju li jkunu ġejjin minn attivitajiet solari jew il-kometi u l-asterojdijiet (l-hekk imsejħin “oġġetti qrib id-dinja”) jaf jheddu l-infrastrutturi kritiċi u b'hekk jaffettwaw il-ħajja tagħna ta' kuljum. Il-Programm Spazjali jipproponi attivitajiet kumplimentari ġodda biex dawk l-avvenimenti jiġu mmonitorjati sabiex tinħoloq kapaċità awtonoma Ewropea f'dawn il-kapaċitajiet kritiċi. L-inizjattiva tal-GOVSATCOM hija mfassla b'tali mod li tiżgura servizz awtonomu Ewropew tal-komunikazzjoni sigura bis-satellita billi tiġbor flimkien il-kapaċitajiet tal-Istati Membri. Is-servizzi tal-komunikazzjoni bis-satellita permezz tal-inizjattiva tal-GOVSATCOM se jsaħħu b'mod sinifikanti l-kapaċitajiet operattivi tal-awtoritajiet pubbliċi: fil-livell nazzjonali, din l-inizjattiva se tgħin lill-atturi tas-sigurtà bħall-gwardjani tal-fruntiera, il-pulizija, il-komunità marittima kollha, il-missjonijiet tal-protezzjoni ċivili u s-servizzi li għandhom f'idejhom il-monitoraġġ tal-infrastrutturi kritiċi; fil-livell tal-UE, minnha se jibbenefikaw b'mod ewlieni l-Aġenziji korrispondenti tal-Unjoni, bħall-Aġenzija Ewropea għall-Gwardja tal-Fruntiera u tal-Kosta (il-Frontex), l-Aġenzija Ewropea għas-Sigurtà Marittima (l-EMSA), l-Aġenzija Ewropea għad-Difiża (l-EDA) u l-Aġenzija Ewropea għall-Kontroll tas-Sajd (l-EFCA), kif ukoll l-interventi umanitarji mad-dinja kollha. Se jissaħħu l-kapaċitajiet tal-operazzjonijiet ċivili u militari ta' ġestjoni tal-kriżijiet mill-UE, filwaqt li kemm is-servizzi diplomatiċi nazzjonali kif ukoll is-Servizz Ewropew għall-Azzjoni Esterna se jkunu jistgħu jużaw konnessjonijiet iktar siguri għal mal-ambaxxati u mad-delegazzjonijiet tagħna mad-dinja kollha. Min hu responsabbli għall-Programm Spazjali tal-UE? L-UE tiffinanzja u timmaniġġja għalkollox il-programmi Copernicus u Galileo u s-sistema EGNOS u hija s-sid uniku tagħhom. Il-Kummissjoni hija l-maniġer tal-Programm Spazjali tal-UE u għandha r-responsabbiltà ġenerali għall-implimentazzjoni tiegħu, fosthom fil-qasam tas-sigurtà. Hija tistabbilixxi l-prijoritajiet u l-evoluzzjoni fit-tul tal-Programm u tissorvelja l-implimentazzjoni tiegħu. Bħalissa l-Kummissjoni qabbdet lill-Aġenzija Spazjali Ewropea (l-ESA), li hija organizzazzjoni internazzjonali li twettaq attivitajiet tar-riċerka, tal-iżvilupp u tal-esplorazzjoni b'rabta mal-ispazju, tiżviluppa u tniedi l-infrastruttura spazjali, permezz ta' delega. L-ESA hija responsabbli għat-tnedija tal-infrastruttura tal-programm Galileo, filwaqt li l-Aġenzija tal-UE li tinsab fi Praga (l-Aġenzija tal-GNSS Ewropea – il-GSA) hija responsabbli għall-użu ta' dan il-Programm mis-suq. L-ESA tmexxi wkoll parti mill-operazzjonijiet tal-programm Copernicus, filwaqt li xi operazzjonijiet tas-satelliti ta' Copernicus tmexxihom l-Organizzazzjoni Ewropea għall-Esplojtazzjoni ta' Satelliti Meteoroloġiċi (l-EUMETSAT) u s-servizzi tal-programm Copernicus jinsabu, b'delega, f'idejn l-Aġenzija Ewropea għall-Ambjent (l-EEA), l-Aġenzija Ewropea għas-Sigurtà Marittima (l-EMSA), l-Aġenzija Ewropea għall-Gwardja tal-Fruntiera u tal-Kosta (il-Frontex), iċ-Ċentru Ewropew għall-Previżjonijiet Metereoloġiċi fuq Perjodu Medju (l-ECMWF), il-kumpanija Mercator Ocean, iċ-Ċentru Satellitari tal-Unjoni Ewropea u ċ-Ċentru Konġunt tar-Riċerka tal-Kummissjoni. Il-Programm Spazjali l-ġdid tal-UE jipproponi modi iktar sempliċi u ssimplifikati ta' kooperazzjoni bejn l-atturi istituzzjonali kollha, mingħajr ma jibdel, b'mod fundamentali, il-bilanċ tar-responsabbiltajiet bejn l-atturi kollha involuti. Il-programmi spazjali eżistenti kollha se jiddaħħlu fi Programm Spazjali wieħed tal-UE li se jkollu komponenti differenti. It-tliet atturi ewlenin, jiġifieri l-Kummissjoni Ewropea, l-Aġenzija Spazjali Ewropea (l-ESA) u l-Aġenzija tal-UE għall-Programm Spazjali li se jkun hemm fil-ġejjieni (li dal-ħin hija l-Aġenzija tal-GNSS Ewropea), se jkollhom rwoli ddefiniti biċ-ċar. Il-Kummissjoni se tikkoordina u tissorvelja l-komponenti differenti, se tiddefinixxi l-għanijiet ta' livell għoli (il-baġit, is-sigurtà u l-iskeda) u l-evoluzzjoni fit-tul tal-programm, u se jkollha f'idejha l-adozzjoni tal-attivitajiet regolatorji. Minħabba l-għarfien espert uniku tagħha, l-ESA se tibqa' s-sieħba ewlenija u se tkun responsabbli għall-affarijiet li ġejjin: b'rabta mal-programm Copernicus: għall-iżvilupp, għad-disinn u għall-kostruzzjoni tal-infrastruttura spazjali tal-programm Copernicus, fosthom it-tħaddim ta' dik l-infrastruttura; b'rabta mal-programm Galileo u mas-sistema EGNOS: għall-evoluzzjoni tas-sistemi, għall-iżvilupp tas-segment tal-art u għad-disinn u għall-iżvilupp tas-satelliti; għall-komponenti kollha tal-Programm Spazjali b'attivitajiet tar-riċerka u tal-iżvilupp fl-oqsma tal-għarfien espert tagħha; L-Aġenzija tal-UE għall-Programm Spazjali se tkun responsabbli għall-affarijiet li ġejjin: b'rabta mal-programm Galileo u mas-sistema EGNOS: għall-ġestjoni tal-operazzjonijiet u għall-manutenzjoni fuq l-art; għall-komunikazzjoni, għall-promozzjoni u għall-użu mis-suq; għall-akkreditazzjoni tas-sigurtà mill-Bord għall-Akkreditazzjoni tas-Sigurtà għall-komponenti kollha tal-Programm Spazjali; għall-possibbiltà li tikkoordina l-iżvilupp tas-suq mal-utenti b'mod potenzjali għall-komponenti kollha tal-Programm Spazjali. Id-data spazjali hija disponibbli mingħajr ħlas? Dak li jkun kif jista' jkollu aċċess għaliha? Il-programm Copernicus joffri aċċess miftuħ, sħiħ u mingħajr ħlas għad-data u għas-servizzi kollha tiegħu permezz tas-sit web tiegħu u ta' ċentri tad-data apposta. L-għadd ta' utenti ta' dan il-programm żdied b'ammont bla preċedent, u issa hemm iktar minn 150 000 utent irreġistrat (filwaqt li fl-2015, dan l-għadd kien ta' 7 870). Minn Ġunju tal-2018, l-utenti tal-programm Copernicus – iċ-ċittadini, l-awtoritajiet pubbliċi u l-kumpaniji – se jibbenefikaw minn Servizzi ġodda ta' Aċċess għad-Data u għall-Informazzjoni (DIAS), u b'hekk se jkunu jistgħu jużaw id-data b'mod dirett f'ambjent tal-cloud computing u se jkunu jistgħu jistabbilixxu s-servizzi tagħhom u joħolqu servizzi u applikazzjonijiet ġodda u innovattivi abbażi ta' din id-data. Barra minn hekk, l-utenti se jkunu jistgħu jipproċessaw id-data u jaħżnuha b'kundizzjonijiet kummerċjali. L-għan tal-attività tad-DIAS huwa li tevita t-tniżżil bla bżonn tad-data, li jiswa l-flus, u li toħloq komunitajiet tal-utenti. Kemm il-programm Galileo kif ukoll is-sistema EGNOS jipprovdu sinjali li huma utli ferm għaċ-ċittadini Ewropej. Is-sinjal li jipprovdi l-programm Galileo huwa mingħajr ħlas u jippermetti lill-utenti jibbenefikaw mis-servizzi ta' dan il-programm għall-pożizzjonament, għan-navigazzjoni u għat-teħid tal-ħinijiet li jistgħu jintużaw minn chipsets li jkunu kompatibbli mas-sistema tal-programm Galileo fis-smartphones jew fis-sistemi tan-navigazzjoni integrati fil-karozzi. Is-sinjal li tipprovdi s-sistema EGNOS ukoll huwa b'xejn u jista' jintuża għall-inżul sikur tal-inġenji tal-ajru jew għall-biedja ta' preċiżjoni. L-attivitajiet spazjali tal-UE kemm intużaw mis-suq? Il-programm Galileo kellu suċċess kbir fis-suq (ara wkoll l-iskeda informattiva). Bħalissa, 95 % miċ-chipsets immanifatturati fis-suq dinji huma kompatibbli mas-sistema tal-programm Galileo, u dawn jintużaw l-iktar fis-setturi tal-karozzi, tal-prodotti għall-konsumaturi, tat-telekomunikazzjoni, tal-agrikoltura u tal-monitoraġġ. L-aħħar mudelli tal-ikbar kumpaniji tas-smartphones kollha huma kompatibbli mas-sistema tal-programm Galileo. Fl-agrikoltura, kważi 80 % mill-bdiewa jibbenefikaw mill-preċiżjoni ikbar li toffri s-sistema tan-navigazzjoni bis-satellita EGNOS għall-biedja ta' preċiżjoni. Id-data tal-programm Copernicus tintuża f'ħafna prodotti u servizzi. Pereżempju: fis-settur tas-sajd: il-proġett Asimuth jgħin lil dawk li jrabbu l-molluski u l-ħut itejbu kemm jistgħu l-iskedi tagħhom tal-ġbir u tal-qbid tal-prodotti tagħhom biex inaqqsu t-telf mill-proliferazzjoni tal-algi b'mill-inqas 12.5 %; fis-settur tas-saħħa: it-teknoloġija HappySun tgħin biex wieħed ma jinħaraqx bix-xemx permezz ta' applikazzjoni li tipprovdi previżjonijiet dwar ir-radjazzjoni UV u li tagħti pariri personali lill-utent dwar il-protezzjoni mix-xemx ibbażati fuq fejn jinsab u fuq it-tip ta' ġilda tiegħu fis-settur tal-produzzjoni tal-inbid: il-kumpanija Terranis żviluppat applikazzjoni li tipprovdi informazzjoni fil-ġimgħat ta' qabel żmien il-ħsad sabiex il-produtturi tal-inbid ikunu jistgħu jaġġustaw il-metodi tagħhom ta' kultivazzjoni. X'miżuri huma previsti għall-promozzjoni tas-settur spazjali Ewropew? Filwaqt li tappoġġa l-użu min-naħa tal-utenti u l-iżvilupp tas-suq tal-komponenti tal-Programm Spazjali, il-Kummissjoni se tħeġġeġ id-domanda u l-provvista tal-innovazzjoni fis-settur spazjali. L-UE se ttejjeb l-aċċess għall-finanzjament ta' riskju tan-negozji l-ġodda fis-settur spazjali li jkollhom il-potenzjal li jespandu u se teżamina l-possibbiltà li toħloq Fond ta' Ekwità għas-settur spazjali tal-UE permezz tal-programm InvestEU. Il-Kummissjoni se tiffaċilita l-ħolqien ta' sħubijiet għall-innovazzjoni fis-settur spazjali biex jiġu żviluppati u wara jinxtraw prodotti, servizzi jew infrastruttura innovattivi. Barra minn hekk, il-programm se jikkontribwixxi għat-titjib tal-ħiliet fis-settur spazjali billi jippromwovi l-edukazzjoni u t-taħriġ, u se jappoġġa azzjonijiet trażversali li jistgħu jgħinu biex jingħelbu l-ostakli għall-innovazzjoni bħal, pereżempju, l-iffaċilitar tal-aċċess tan-negozji l-ġodda għall-faċilitajiet tal-ittestjar u tal-ipproċessar u l-promozzjoni taċ-ċertifikazzjoni u tal-istandardizzazzjoni. Il-ħolqien ta' ekosistema li tiffavorixxi n-negozju u l-innovazzjoni se jiġi appoġġat ukoll fil-livell Ewropew, fil-livell reġjonali u fil-livell nazzjonali billi jiġu stabbiliti ċentri spazjali li jiġbru flimkien lis-setturi spazjali, diġitali u tal-utenti. Dawn l-azzjonijiet se jiġu implimentati f'sinerġija mal-attivitajiet tar-riċerka dwar l-ispazju li se jiġu ffinanzjati mill-Programm Orizzont Ewropa. L-UE kif qed tappoġġa l-iżvilupp ta' lanċjaturi Ewropej? Kif tħabbar fl-Istrateġija Spazjali għall-Ewropa, il-Kummissjoni se tiġbor flimkien il-ħtiġijiet għal servizzi ta' llanċjar tal-programmi tal-UE u se sservi ta' klijent intelliġenti tas-soluzzjonijiet ta' llanċjar affidabbli u kosteffettivi Ewropej abbażi ta' azzjonijiet li nbdew matul dan il-perjodu tal-baġit. Huwa kruċjali li l-Ewropa jibqa' jkollha faċilitajiet infrastrutturali ta' llanċjar li jkunu moderni, effiċjenti u flessibbli. Minbarra l-miżuri li jieħdu l-Istati Membri u l-ESA, il-Kummissjoni se tqis modi kif tista' tappoġġa t-tali faċilitajiet fil-kuntest tal-oqsma ta' kompetenza tagħha, b'mod partikolari b'rabta mal-adattament tal-infrastrutturi spazjali ta' fuq l-art. Fil-ġejjieni, il-flotta attwali se tinbidel b'mod progressiv bil-lanċjaturi Ariane 6 u Vega C, u huwa previst li jkun hemm tnaqqis sostanzjali fil-kostijiet tal-aċċess għall-ispazju. L-UE se tkompli tappoġġa wkoll l-isforzi fl-oqsma tar-riċerka u tal-innovazzjoni, b'mod partikolari sabiex tiżgura li l-Ewropa tkun kapaċi tirreaġixxi għall-bidliet ta' tfixkil bħall-aċċess għall-ispazju għas-satelliti ż-żgħar li ma jiswiex ħafna flus, il-manifattura avvanzata, il-kunċetti innovattivi bħas-servizz ta' manutenzjoni fl-orbita, il-potenzjal għall-użu mill-ġdid u l-lanċjaturi ż-żgħar, u li din tkun kapaċi tantiċipahom. Bħala parti mill-Kunsill Ewropew tal-Innovazzjoni fil-qafas tal-programm Orizzont 2020, il-Kummissjoni diġà ħabbret premju ta' EUR 10 miljun għall-illanċjar spazjali li ma jiswiex ħafna flus li jservi ta' inċentiv f'dan il-qasam. L-isfida hi li tinstab soluzzjoni vijabbli mil-lat kummerċjali għall-illanċjar apposta tas-satelliti ż-żgħar li ma jkunx jiswa ħafna flus u li tittejjeb kemm jista' jkun l-indipendenza teknoloġika tal-Ewropa. Għal aktar tagħrif: Il-Programm Spazjali l-ġdid tal-UE: Stqarrija għall-istampa Testi legali u skedi informattivi: Proposta għal Regolament Valutazzjoni tal-impatt Sommarju eżekuttiv Skeda informattiva: il-politika u l-attivitajiet spazjali mill-2020 'il quddiem L-Istrateġija Spazjali għall-Ewropa Tista' ssib iktar informazzjoni dwar il-baġit tal-UE għall-ġejjieni hawnhekk.